Birgitte Josefsen (V), 2010-11-19:
Jeg vil gerne sige tak til forslagsstillerne for et i bund og grund sympatisk beslutningsforslag, som giver mig anledning til at fortælle om det, der allerede er truffet en beslutning om og iværksat initiativer for.
Da vi indførte kræftpakkerne, var det jo bl.a. med udgangspunkt i, at der skulle en hurtig udredning og en hurtig diagnosticering til, så man hurtigt kunne komme i behandling, for der er jo ikke meget ved at have et sundhedsvæsen, hvor der er ret til hurtig behandling, hvis udredningen tager lang tid.
Derfor er det en opgave, som har ligget Venstre meget på sinde, og derfor har vi faktisk fulgt hele processen omkring implementeringen af pakkeforløbene med stor interesse, og vi har kunnet konstatere, at det har hjulpet rigtig, rigtig mange til at komme hurtigt igennem forløbet. Men vi ved så også godt, at det ikke er alle, der kan komme ind under kræftpakkeforløbene, og derfor stod vi også bag det lovforslag, som blev vedtaget, og som betyder, at den praktiserende læge fra den 1. januar har kunnet henvise til enkeltstående undersøgelser og dermed være med til at afhjælpe, så udredningsforløbet for patienten kan blive afkortet.
Nu har et flertal så her for kort tid siden besluttet en kræftplan III, som netop tager fat i den restgruppe, som ikke kan høre ind under de beskrevne kræftpakkeforløb.
Med implementeringen af kræftplan III får vi nogle diagnostiske forløb, som der kan henvises til, når man har uklare symptomer.
Derudover tror jeg, at det er afgørende, at man også kigger på, hvad der sker ude i regionerne i øjeblikket.
Jeg kommer selv fra Region Nordjylland, hvor der er truffet beslutning om, at man skal oprette et center eller det, der hedder diagnostiske teams, som den praktiserende læge kan tage kontakt til for rådgivning og vejledning, og som vil være tovholder for patienten, så patienten ikke skal løbe spidsrod mellem praktiserende læge og sygehus.
Jeg håber derfor med udgangspunkt i det, jeg har refereret her, at S og SF vil stemme for den del af finanslovforslaget, der omhandler kræftplan III, da det jo vil være et fantastisk løft til den patientgruppe, som er indeholdt og beskrevet i beslutningsforslaget.
Jeg vil så også opfordre til at følge udviklingen, hvad angår de processer, der allerede er i gang i regionerne, og de initiativer, der er truffet beslutning om, for det, der er afgørende, er jo, at der bliver en hurtig udredning.
Jeg er også enig i det, ministeren siger, for det er jo ikke sådan, at man altid kan sikre, at der bliver en udredning og stillet en diagnose inden for en måned.
Jeg har selv prøvet at være nærmeste pårørende til en patient, hvor der gik næsten et år, inden man fik stillet en diagnose, og det var bestemt ikke, fordi patienten var kastebold mellem systemerne, men det var ganske enkelt ikke muligt at få stillet en diagnose, før der var gået næsten et år.
Så det er svært på det her område at sige, at vi skal putte alle patienterne ned i en skabelon, og at de så alle sammen passer i den.
Det gør vi jo ikke, for vi er forskellige som mennesker, og hvis vi skal igennem et sygdomsforløb, er de også vidt forskellige.
Det tror jeg der er nødt til at være forståelse for, og derfor er der også behov for, at man har nogle muligheder for at få det opbygget og få det organiseret, så man kan gøre det på bedste og korteste vis, for det er afgørende, at patienten får et hurtigt forløb.
Vi kan ikke tilslutte os det her beslutningsforslag, men det kunne jo være, at vi kunne mødes lidt på halvvejen og så skrive os ud af noget af det.